Þrír menn hafa verið ákærðir í New York í Bandaríkjunum fyrir að hafa ólöglega haft undir höndum og áætlað sölu á um hundrað blaðsíðum af handskrifuðum textum hljómsveitarinnar Eagles.
Eitt af því sem mennirnir höfðu undir höndum var handskrifaður texti auk minnispunkta um frægasta lag sveitarinnar, Hotel California. Gögnin hafa verið metin á yfir milljón bandaríkjadali.
Mennirnir þrír, þeir Glenn Horowitz, Craig Inciardi og Edward Kosinski, eru sakaðir um að hafa vitað að textarnir væru stolnir. Þeir hafi logið að uppboðshöldurum, væntanlegum kaupendum og yfirvöldum um að þeir hafi fengið textana frá Don Henley, einum af stofnendum hljómsveitarinnar.
Hins vegar segir saksóknari hið rétta vera að rithöfundur, sem skrifað hafi um sögu hljómsveitarinnar, hafi stolið textunum á síðari hluta áttunda áratugarins. Hann hafi svo selt hinum ákærðu textana.
Mennirnir neita allir sök og lögmenn þeirra segjast ætla að berjast af hörku fyrir skjólstæðinga sína, sem sitji undir tilefnislausum ásökunum.